Aby chlapec postavil pred domom svojej vyvolenej máj, to už nie je bežnou záležitosťou, väčšinou v dedine stojí jeden máj pri obecnom úrade. V Brodzanoch stojí takýto "rodinný" máj pred domom sestier Hamadových. V dome býva šesť sestier, máj však postavili priatelia Valiky a Magdalény - Ľubo a Andrej. "Obidvaja sú bývalí folkloristi. Normálnych chalanov by to vôbec nenapadlo," rozhovorila sa Valika.
Tajný sen mnohých dievčat sa splnil. "Zhodou okolností sme sa o máji rozprávali. Na jednej oslave sa naša sestra spýtala: Ozaj, a chlapci vám nepostavia máj? A my: Ale určite nie. Na oslave sa však na chvíľu vytratili, že sa idú vyvetrať, a tam sa dohovárali. Začali sme mať tušenie. Potom sa nič nedialo celý večer. Ráno sme sa zobudili a máj stál pred domom."
Ráno o štvrtej dvaja nápadníci aj s kamarátom osadili kmeň pri dome a pre istotu aj priviazali o plot. Ešte aj na konci mesiaca vyzerá dosť zachovalo, stužky nie sú vyblednuté a ani kmeň oschnutý.
S postaveným májom však ide ruka v ruke aj príslovie, že do roka sa dievča vydá. Sestry Hamadové však také niečo neplánujú. "Telefonovala som s kamarátkou a spomínala som jej, že mám máj, a ona, že vraj do roka sa musím vydať. Aj som to potom hovorila Ľubkovi a on na to: To vážne? O tom som vôbec nevedel," priznáva sa so smiechom Valika.
Na konci mesiaca vraj zase nečakajú nejaké tradičné "kácanie" mája. "Možno, že nám to zhodia za plot, aby to zhnilo," žartuje zase Magdaléna.